title: 2005/16/EK: Padomes Lēmums (2004. gada 22. decembris), ar kuru groza Lēmumu 2003/631/EK, ar ko pieņem pasākumus attiecībā uz Libēriju īpašas steidzamības gadījumā saskaņā ar ĀKK un EK Partnerattiecību nolīguma 96. pantu

text:
               12.1.2005

               LV

               Eiropas Savienības Oficiālais Vēstnesis

               L 8/12

      PADOMES LĒMUMS

   (2004. gada 22. decembris),
   ar kuru groza Lēmumu 2003/631/EK, ar ko pieņem pasākumus attiecībā uz Libēriju īpašas steidzamības gadījumā saskaņā ar ĀKK un EK Partnerattiecību nolīguma 96. pantu
   (2005/16/EK)
   EIROPAS SAVIENĪBAS PADOME,
   ņemot vērā ĀKK un EK Partnerattiecību nolīgumu, kas stājās spēkā 2003. gada 1. aprīlī, un jo īpaši tā 96. pantu,
   ņemot vērā Iekšējo vienošanos starp dalībvalstu valdību pārstāvjiem Padomē par pasākumiem un kārtību, kas jāievēro, lai īstenotu ĀKK un EK Partnerattiecību nolīgumu (1), un jo īpaši tā 3. pantu,
   ņemot vērā Komisijas priekšlikumu,
   tā kā:

               (1)

               Padomes 2002. gada 25. marta Lēmums 2002/274/EK, ar ko pabeidz apspriedes ar Libēriju, saskaņā ar ĀKK un EK Partnerattiecību nolīguma 96. un 97. pantu (2) paredz atbilstīgu pasākumu pieņemšanu ĀKK un EK Partnerattiecību nolīguma 96. panta 2. punkta c) apakšpunkta un 97. panta 3. punkta nozīmē.

               (2)

               Padomes 2003. gada 25. augusta Lēmums 2003/631/EK, ar ko pieņem pasākumus attiecībā uz Libēriju īpašas steidzamības gadījumā saskaņā ar ĀKK un EK Partnerattiecību nolīguma 96. pantu (3), paredz jaunu atbilstīgu pasākumu pieņemšanu ĀAK un EK Partnerattiecību nolīguma 96. panta 2. punkta c) apakšpunkta un 97. panta 3. punkta nozīmē.

               (3)

               Pašreizējie apstākļi Libērijā vēl nenodrošina demokrātisku principu, pārvaldes un tiesiskuma ievērošanu.

               (4)

               Tādēļ jāpagarina Lēmumā 2003/631/EK noteikto pasākumu spēkā esamības termiņš un jāturpina intensīvs politiskais dialogs ar Libērijas valdību,

         IR PIEŅĒMUSI ŠĀDU LĒMUMU.
   1. pants
   Lēmuma 2003/631/EK 1. pantā norādīto pasākumu termiņš beidzas 2006. gada 30. jūnijā. Šis datums neizslēdz nekādu konkrētu beigu termiņa datumu, kas norādīts uz šā lēmuma pamata pieņemtajos finanšu instrumentos.
   Šā lēmuma pielikumā norādītā vēstule ir adresēta Libērijas ārlietu ministram.
   2. pants
   Lēmumam 2002/274/EK pievienotajā vēstules projektā izklāstītais apspriežu rezultāts netiek skarts.
   3. pants
   Šis lēmums stājas spēkā tā pieņemšanas dienā.
   4. pants
   Šo lēmumu publicē Eiropas Savienības Oficiālajā Vēstnesī.

      Briselē, 2004. gada 22. decembrī

            Padomes vārdā —

            priekšsēdētājs

         C. VEERMAN

      (1)  OV L 317, 15.12.2000., 376. lpp.

      (2)  OV L 96, 13.4.2002., 23. lpp.

      (3)  OV L 220, 3.9.2003., 3. lpp.

      PIELIKUMS

                  Viņa Ekselencei Thomas Nimely Yaya

                  Ārlietu ministram

                  Monrovija,

                  Libērija

            Godātais ministra kungs!
      Eiropas Savienība savā 2003. gada 27. augusta vēstulē Nr. SGS3/7429 informēja Libērijas valdību par saviem nodomiem palīdzēt Libērijai miera procesā uz visaptverošā miera līguma pamata. Šajā vēstulē arī bija norādīts, ka Eiropas Savienība cieši sekos politiskajai attīstībai un pārejas reformai Jūsu valstī un turpinās intensīvu politisko dialogu, pamatojoties uz ĀAK un EK Partnerattiecību nolīguma 8. pantu un mūsu 2002. gada 27. marta vēstulē Nr. SGS 272745 izklāstīto apspriežu rezultātu.
      Ir pagājis vairāk nekā gads, kopš amatā stājās Libērijas Nacionālā pārejas posma valdība pēc Akras visaptverošā miera līguma parakstīšanas 2003. gada augustā. Tagad ir pienācis laiks izvērtēt, kāda attīstība ir notikusi, īstenojot visaptverošo miera līgumu un apņemšanos, kas izriet no iepriekš minētajām apspriedēm.
      Eiropas Savienība ar iepriecinājumu secina, ka valstī ir iedibinājusies drošība un miers un ka ir veikti daži sākotnēji pasākumi, lai ieviestu demokrātiskas pārmaiņas un reformētu valsts sektora darbību. Tomēr saglabājas nopietnas bažas par to, kā Libērijas Nacionālā pārejas posma valdība un valsts uzņēmumi pārvaldīs valsts finanses un makroekonomiku, kā arī par pieaugošo korupcijas līmeni. Turklāt saskaņā ar visaptverošo miera līgumu izveidotās valdības komisijas, īstenojot savu mandātu, līdz šim nav guvušas pietiekamus panākumus valsts pārvaldes un atbildības uzlabošanā. Nepieciešami arī papildu pasākumi cilvēktiesību jautājumu risināšanai.
      Ņemot vērā iepriekš minēto, Eiropas Savienība uzskata, ka Libērijas Nacionālā pārejas posma valdība nav pilnībā funkcionāla un operatīva un ka tādēļ attiecīgos pasākumus vēl nevar pilnībā atcelt. Tas tiks izdarīts, tiklīdz būs demokrātiski ievēlēts atbildīgs prezidents un izveidota valdība.
      Tālab Eiropas Savienība ir nolēmusi par astoņpadsmit mēnešiem pagarināt Padomes 2003. gada 25. augusta Lēmumu 2003/631/EK. Šajā laikposmā būtu jāturpinās mūsu intensīvajam politiskajam dialogam, pamatojoties uz ĀKK un EK Partnerattiecību nolīguma 8. pantu un mūsu 2002. gada 27. marta vēstulē Nr. SGS 272745 izklāstīto apspriežu rezultātu, lai turpinātu uzlabot cilvēktiesību ievērošanu, tiesiskumu un labu pārvaldību. Šajā dialogā iesaistīsies Eiropas Savienības prezidentūra un Eiropas Komisija, un tajā ietilps sešu mēnešu politiskie pārskati.
      Šajā laikposmā, pamatojoties uz Padomes 2003. gada 25. augusta Lēmumā 2003/631/EK noteiktajiem attiecīgajiem pasākumiem, arī tālāk tiks atbalstīts miera process un īstenota koncepcija par valsts atjaunošanu (Results Focused Transitional Framework).
      Ar cieņu,

            Komisijas vārdā

            Padomes vārdā


title: 2009/492/EK: Komisijas Lēmums ( 2009. gada 22. jūnijs ) par Kopienas finansiālo ieguldījumu Ieguldījumu fondā 911100MTF/INT/003/EEC (TFEU 970089129), lai atbalstītu kampaņu pret mutes un nagu sērgu ārpus Kopienas

text:
               26.6.2009

               LV

               Eiropas Savienības Oficiālais Vēstnesis

               L 164/64

      KOMISIJAS LĒMUMS

   (2009. gada 22. jūnijs)
   par Kopienas finansiālo ieguldījumu Ieguldījumu fondā 911100MTF/INT/003/EEC (TFEU 970089129), lai atbalstītu kampaņu pret mutes un nagu sērgu ārpus Kopienas
   (2009/492/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 13. pantu,
   tā kā:

               (1)

               Lēmumā 90/424/EEK ir noteikta kārtība, kas regulē Kopienas finansiālo ieguldījumu īpašiem veterinārajiem pasākumiem. Attiecīgie pasākumi ietver kampaņu pret mutes un nagu sērgu. Minētais lēmums nosaka, ka jebkuram pasākumam, kuru Kopiena pieņem, lai atbalstītu kampaņu pret mutes un nagu sērgu ārpus Kopienas, īpaši nolūkā aizsargāt Kopienas apdraudētās teritorijas, var piešķirt Kopienas finansiālo ieguldījumu.

               (2)

               Ņemot vērā lielo mutes un nagu sērgas epidēmiju piecdesmito gadu beigās gan Kopienā, gan tās kaimiņvalstīs, ANO Pārtikas un lauksaimniecības organizācijā (FAO) izveidoja Eiropas Komisiju mutes un nagu sērgas kontrolei (EUFMD).

               (3)

               Sešdesmitajos gados, kad palielinājās draudi sakarā ar mutes un nagu sērgas eksotisku vīrusa celmu ieviešanos Eiropā, EUFMD tika lūgta izveidot Ieguldījumu fondu, kura mērķis būtu ārkārtas pasākumu veikšana Balkānos, no kurienes slimība izplatījās visvairāk. Vēlāk minēto fondu sadalīja, izveidojot Ieguldījumu fondu 911100MTF/003/EEC, ko atbalstīja tās dalībvalstis, kuras tobrīd bija Kopienas dalībvalstis, un Ieguldījumu fondu 909700MTF/004/MUL, ko atbalstīja EUFMD dalībvalstis, kuras tajā laikā nebija vai joprojām nav Kopienas dalībvalstis.

               (4)

               Padomes Direktīvas 90/423/EEK (2) 4. pants paredzēja 1991. gadā pārtraukt profilaktisko vakcināciju pret mutes un nagu sērgu visā Kopienā.

               (5)

               Ar Padomes 2003. gada 29. septembra Direktīvu 2003/85/EK par Kopienas pasākumiem mutes un nagu sērgas kontrolei (3) vēlreiz tika apstiprināts profilaktiskās vakcinācijas aizliegums, vienlaikus paplašinot iespēju izmantot ārkārtas vakcināciju pret mutes un nagu sērgu.

               (6)

               Vairāki mutes un nagu sērgas uzliesmojumi, par kuriem bija ziņots kopš 1992. gada, īpaši tajās Kopienas daļās, kas ir blakus endēmiski inficētajām trešajām valstīm, un plaša epidēmija dažās dalībvalstīs 2001. gadā prasa labi izprast slimību un būt labi sagatavotiem, tostarp sadarboties starptautiskā mērogā.

               (7)

               Turklāt pēdējos gados dalībvalstu kaimiņos esošajās trešajās valstīs ir reģistrēti slimības uzliesmojumi un dažos gadījumos nopietnas epidēmijas, kas var apdraudēt Kopienas uzņēmīgo lauksaimniecības dzīvnieku veselības stāvokli.

               (8)

               Ņemot vērā jaunu vīrusu topotipu parādīšanos un kontroles pasākumu samazināšanos reģionos, Kopiena, cieši sadarbojoties ar EUFMD un izmantojot Ieguldījumu fondu 911100MTF/003/EEC, atbalstīja ārkārtas vakcinācijas kampaņas Turcijā un Aizkaukāzā.

               (9)

               Kopiena un Apvienoto Nāciju Organizācija 2003. gada 29. aprīlī parakstīja Finanšu un administratīvās sistēmas nolīgumu, kas nodrošināja 2003. gada 17. jūlijā parakstītā Eiropas Kopienu Komisijas un ANO Pārtikas un lauksaimniecības organizācijas nolīguma īstenošanu.

               (10)

               Saskaņā ar Komisijas 2005. gada 13. jūnija Lēmumu 2005/436/EK par Kopienas sadarbību ar Pārtikas un lauksaimniecības organizāciju, jo īpaši ņemot vērā Eiropas Komisijas veiktos mutes un nagu sērgas kontroles pasākumus (4), Komisija noslēdza “Īstenošanas nolīgumu MTF/INT/003/EEC911100 (TFEU970089129) par EK finansētajiem pastāvīgajiem pasākumiem, ko veic FAO Eiropas komisija mutes un nagu sērgas kontrolei”, kas tika parakstīts 2005. gada 1. septembrī un darbojās no 2005. gada 1. janvāra līdz 2008. gada 31. decembrim.

               (11)

               Minētais īstenošanas līgums ir jāpagarina un jānosaka Kopienas ieguldījums Ieguldījumu fondā 911100MTF/INT/003/EEC.

               (12)

               Ņemot vērā Eiropas Savienības paplašināšanos 2004. un 2007. gadā, maksimālais Kopienas ieguldījums jānosaka EUR 8 000 000 apmērā uz četriem gadiem. Ieguldījumu fonda 2009. gada budžets jāveido no tā līdzekļu galīgā saldo 2008. gada 31. decembrī un Kopienas ieguldījuma, kopējai summai veidojot EUR 2 000 000 ekvivalentu USD. Pēc tam izdevumi jāatlīdzina ar ikgadējiem pārskaitījumiem.

               (13)

               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR NOLĒMUSI ŠĀDI.
   1. pants
   1.   Ieguldījumu fonda 911100MTF/INT/003/EEC (TFEU 970089129) (“Ieguldījumu fonds”) saldo 2008. gada 31. decembrī ir noteikts EUR 677 855 apmērā.
   2.   Kopienas maksimālais finansiālais ieguldījums Ieguldījumu fondā tiek noteikts EUR 8 000 000 apmērā uz četriem gadiem, sākot no 2009. gada 1. janvāra.
   3.   Pirmo iemaksu 2009. gadam no šā panta 2. punktā minētās summas veido:

               a)

               šā panta 1. punktā minētais saldo;

               b)

               Kopienas ieguldījums, kas vajadzīgs, lai Ieguldījumu fonda kopējā summa būtu EUR 2 000 000 ekvivalents USD.

         4.   Izdevumus, kas Ieguldījumu fondam rodas 2009., 2010., 2011. un 2012. gadā, sedz ar ikgadējiem Kopienas maksājumiem, kas attiecīgi maksājami 2010., 2011., 2012. un 2013. gadā. Taču šos maksājumus veic atkarībā no Komisijas budžetā pieejamajiem līdzekļiem.
   5.   Šā panta 4. punktā paredzēto ikgadējo Kopienas maksājumu pamatā ir finanšu atskaite, ko Eiropas Komisija mutes un nagu sērgas kontrolei (EUFMD) sagatavo vai nu tās Izpildu komitejas ikgadējai sesijai, vai divreiz gadā notiekošajai EUFMD ģenerālsesijai, pievienojot detalizētu dokumentāciju saskaņā ar Pārtikas un lauksaimniecības organizācijas (FAO) noteikumiem.
   2. pants
   1.   Komisija un FAO noslēdz Īstenošanas nolīgumu par Ieguldījumu fonda izmantošanu un darbību uz četriem gadiem, sākot no 2009. gada 1. janvāra.
   2.   Komisija un EUFMD kopīgi vada Ieguldījumu fondu saskaņā ar šā panta 1. punktā minēto Īstenošanas nolīgumu.

      Briselē, 2009. gada 22. jūnijā

            Komisijas vārdā —

            Komisijas locekle

         Androulla VASSILIOU

      (1)  OV L 224, 18.8.1990., 19. lpp.

      (2)  OV L 224, 18.8.1990., 13. lpp.

      (3)  OV L 306, 22.11.2003., 1. lpp.

      (4)  OV L 151, 14.6.2005., 26. lpp.


title: Lēmums Nr. E1 ( 2009. gada 12. jūnijs ) par praktiskiem pasākumiem attiecībā uz Eiropas Parlamenta un Padomes Regulas (EK) Nr. 987/2009 4. pantā minētās datu elektroniskās apmaiņas pārejas periodu (Dokuments attiecas uz EEZ un uz EK un Šveices nolīgumu)

text:
               24.4.2010

               LV

               Eiropas Savienības Oficiālais Vēstnesis

               C 106/9

         LĒMUMS Nr. E1
   (2009. gada 12. jūnijs)
   par praktiskiem pasākumiem attiecībā uz Eiropas Parlamenta un Padomes Regulas (EK) Nr. 987/2009 4. pantā minētās datu elektroniskās apmaiņas pārejas periodu
   (Dokuments attiecas uz EEZ un uz EK un Šveices nolīgumu)
   2010/C 106/03
   ADMINISTRATĪVĀ KOMISIJA SOCIĀLĀS NODROŠINĀŠANAS SISTĒMU KOORDINĀCIJAI,
   ņemot vērā 72. panta a) punktu Eiropas Parlamenta un Padomes 2004. gada 29. aprīļa Regulā (EK) Nr. 883/2004 par sociālās nodrošināšanas sistēmu koordinēšanu (1), kurā paredzēts, ka Administratīvā komisija nodarbojas ar visiem administratīviem jautājumiem vai interpretācijas jautājumiem, kas izriet no Regulas (EK) Nr. 883/2004 un Eiropas Parlamenta un Padomes 2009. gada 16. septembra Regulas (EK) Nr. 987/2009, ar ko nosaka īstenošanas kārtību Regulai (EK) Nr. 883/2004 par sociālās nodrošināšanas sistēmu koordinēšanu (2),
   ņemot vērā 72. panta d) punktu Regulā (EK) Nr. 883/2004 par sociālās nodrošināšanas sistēmu koordinēšanu, kurā paredzēts, ka Administratīvā komisija iespēju robežās veicina jaunu tehnoloģiju izmantošanu,
   ņemot vērā Regulas (EK) Nr. 987/2009 4. pantu, kurā paredzēts, ka “dati starp iestādēm vai sadarbības struktūrām jānosūta elektroniski …” un ka “Administratīvā komisija nosaka struktūru, saturu, formātu un sīki izklāstītus apmaiņas pasākumus attiecībā uz dokumentu un strukturētu elektronisko dokumentu apmaiņu,”
   ņemot vērā Regulas (EK) Nr. 987/2009 95. pantu, kurā attiecībā uz pārejas periodu noteikts, ka “ikviena dalībvalsts var izmantot datu elektroniskās apmaiņas pārejas periodu” un ka “šie pārejas periodi nepārsniedz 24 mēnešus no dienas, kad stājusies spēkā īstenošanas regula”,
   tā kā:

               (1)

               Ar Regulas (EK) Nr. 987/2009 95. pantu Administratīvā komisija ir pilnvarota noteikt praktiskus pasākumus attiecībā uz visiem nepieciešamajiem pārejas periodiem, lai nodrošinātu pamatregulas un īstenošanas regulas piemērošanai vajadzīgo datu apmaiņu.

               (2)

               Jānoskaidro pamatprincipi, kuri iestādēm jāpiemēro pārejas periodā.

               (3)

               Gaidāms, ka pēc jaunās regulas spēkā stāšanās dienas apstrādes stadijā joprojām būs ļoti daudz pieprasījumu, kuros norādītās tiesības pirms šā datuma ir radušās saskaņā ar Padomes Regulu (EEK) Nr. 1408/71 (3), un saistībā ar šiem pieprasījumiem ir ierosināts informācijas apmaiņu balstīt galvenokārt uz Regulā (EEK) Nr. 1408/71 un Padomes Regulā (EEK) Nr. 574/72 (4) ietvertajām procedūrām, ieskaitot E-veidlapu izmantošanu.

               (4)

               Regulas (EK) Nr. 987/2009 94. panta 1. punktā teikts, ka divkāršu piešķiršanu veic iepriekšējā apsvērumā minētajos apstākļos, turklāt saņēmējs saņem lielāko piešķīruma summu.

               (5)

               Tomēr praksē vairumā gadījumu, ja ne visos gadījumos, piemērojot jaunās regulas, ar iepriekšējām regulām pamatots piešķīrums netiks uzlabots. Attiecīgi uzskata par nereālu gaidīt, ka iestādes šajos apstākļos veiks divkāršas procedūras saskaņā ar Regulu (EEK) Nr. 574/72 un Regulu (EK) Nr. 987/2009.

               (6)

               Lēmuma Nr. H1 (5) 5. punktā ir skaidrots pirms Regulas (EK) Nr. 883/2004 un Regulas (EK) Nr. 987/2009 spēkā stāšanas dienas izdotu sertifikātu (E-veidlapu) un Eiropas veselības apdrošināšanas kartes (arī pagaidu aizstājēji sertifikātu) statuss.

               (7)

               Pārejas periodā vienīgi dalībvalstu kompetencē ir lemt par gatavību pilnīgi vai atsevišķi pa nozarēm pievienoties sociālā nodrošinājuma informācijas elektroniskās apmaiņas (EESSI) sistēmai,
               rīkojoties saskaņā ar Regulas (EK) Nr. 883/2004 71. panta 2. punktā izklāstītajiem nosacījumiem,

         IR NOLĒMUSI ŠĀDI.

               1.

               Vadošajam principam pārejas periodā jābūt labai sadarbībai iestāžu starpā, pragmatismam un elastīgumam. Svarīgākais ir garantēt vienmērīgu pāreju, lai pilsoņi izmantotu savas tiesības saskaņā ar jaunajām regulām.

               2.

               No Regulas (EK) Nr. 883/2004 un Regulas (EK) Nr. 987/2009 spēkā stāšanās dienas, piemērojot Regulu (EEK) Nr. 1408/71 un Regulu (EEK) Nr. 574/72, E-formas, kas tika izmantotas, aizstās standarta elektroniski dokumenti (SED) papīra formā.

               3.

               Neievērojot 2. punktā minēto, dalībvalstis, kurām ir elektroniskas lietojumprogrammas, kas sagatavo E-formas, vai kurās ir ieviesta elektroniskās datu apmaiņas sistēma (piemēram, Build projekti), un kuras nevar tikt apmainītas noteiktā laika robežās, var turpināt tās izmantot pārejas perioda laikā, ja vien tiek pilnīgi garantētas jaunajās regulās paredzētās pilsoņu tiesības.

               4.

               Visos gadījumos pārejas perioda laikā institūcijai ir jāpieņem atbilstošā informācija neatkarīgi no tā, uz kāda dokumenta tā ir izklāstīta, tai skaitā, ja ir novecojis formāts, saturs vai struktūra. Gadījumā, kad rodas šaubas par iesaistītā pilsoņa tiesībām, institūcijai ir jāgriežas pie izdevējinstitūcijas, atceroties labas sadarbības principu.

               5.

               Kā noteikts Lēmuma Nr. H1 5. punktā, E-formas, dokumenti un Eiropas veselības apdrošināšanas kartes (arī pagaidu aizstājēji sertifikāti), kas izdoti pirms Regulas (EK) Nr. 883/2004 un Regulas (EK) Nr. 987/2009 spēkā stāšanās dienas, joprojām ir spēkā, un citu dalībvalstu iestādēm tie jāņem vērā pat pēc minētās dienas, līdz beidzies to termiņš vai tie tiek anulēti vai aizstāti ar dokumentiem, kas izdoti vai paziņoti saskaņā ar Regulu (EK) Nr. 883/2004 un Regulu (EK) Nr. 987/2009.

               6.

               Katra dalībvalsts, īstenojot sociālā nodrošinājuma informācijas elektronisko apmaiņu (EESSI), var ievērot elastīgu pakāpenisku pieeju atsevišķi pa nozarēm, kad tā ar sava piekļuves punkta starpniecību sāk izmantot EESSI. Turklāt dalībvalsts var izvēlēties, vai pievienoties EESSI sistēmai tikai pēc tam, kad piekļuve iespējama visām nozarēm.

               7.

               “Izmantot EESSI” – tas nozīmē, ka attiecīgā nozare un piekļuves punkts var gan sūtīt visus paziņojumus minētajā nozarē uz citu dalībvalstu piekļuves punktiem, gan tos saņemt no citu dalībvalstu piekļuves punktiem.

               8.

               Informācija par to, kura nozare kurā dalībvalstī ir pieslēgta EESSI, jāietver valstu iestādēm pieejamā sarakstā un jānorāda EESSI direktorijā. Dalībvalstis pirms pieslēgšanās EESSI, par to rakstiski informē Administratīvo komisiju.

               9.

               Pārejas periodā ar informāciju kādā nozarē starp divām dalībvalstīm jāapmainās vai nu EESSI vai ārpus EESSI sistēmas; informācijas apmaiņa vienlaikus abos veidos nav pieļaujama, tomēr šis nosacījums neskar divpusējus nolīgumus, kuri attiecas, piemēram, uz kopēju testēšanu, mācībām vai tamlīdzīgu nolīguma priekšmetu.

               10.

               Standarta formāts papīra SED tiks pieņemts Administratīvajā komisijā un būs pieejams iestādēm.

               11.

               Šo lēmumu publicē Eiropas Savienības Oficiālajā Vēstnesī. To piemēro no Regulas (EK) Nr. 987/2009 spēkā stāšanas dienas.

            Administratīvās komisijas priekšsēdētāja

         Gabriela PIKOROVÁ

      (1)  OV L 166, 30.4.2004., 1. lpp.

      (2)  OV L 284, 30.10.2009., 1. lpp.

      (3)  OV L 149, 5.7.1971., 2. lpp.

      (4)  OV L 74, 27.3.1972., 1. lpp.

      (5)  Skatīt šā Oficiālā Vēstneša 13. lappusi.


title: 2012/193/ES: Padomes Lēmums ( 2012. gada 13. marts ) par to, lai Savienības vārdā noslēgtu Vienošanos starp Eiropas Savienību un Īslandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu

text:
               13.4.2012

               LV

               Eiropas Savienības Oficiālais Vēstnesis

               L 103/3

         PADOMES LĒMUMS
   (2012. gada 13. marts)
   par to, lai Savienības vārdā noslēgtu Vienošanos starp Eiropas Savienību un Īslandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu
   (2012/193/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 74., 77. un 79. pantu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Pēc Komisijai 2006. gada 15. maijā piešķirtā pilnvarojuma ir noslēgtas sarunas ar Īslandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu.

               (2)

               Saskaņā ar Padomes Lēmumu 2012/192/ES (1) un ņemot vērā tās noslēgšanu vēlāk, Vienošanās starp Eiropas Savienību un Īslandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu, (“Vienošanās”) Eiropas Savienības vārdā ir parakstīta 2011. gada 22. septembrī.

               (3)

               Šī Vienošanās būtu jānoslēdz.

               (4)

               Šis lēmums neietekmē Apvienotās Karalistes nostāju saskaņā ar Protokolu par Šengenas acquis, kas iekļauts Eiropas Savienības sistēmā, kurš pievienots Līgumam par Eiropas Savienību un Līgumam par Eiropas Savienības darbību, un Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (2).

               (5)

               Šis lēmums neietekmē Īrijas nostāju saskaņā ar Protokolu par Šengenas acquis, kas iekļauts Eiropas Savienības sistēmā, kurš pievienots Līgumam par Eiropas Savienību un Līgumam par Eiropas Savienības darbību, un Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (3).

               (6)

               Šis lēmums neietekmē Dānijas nostāju saskaņā ar Protokolu par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Vienošanās starp Eiropas Savienību un Īslandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu, (“Vienošanās”) un tai pievienotā kopīgā deklarācija.
   Vienošanās teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā deponēt Vienošanās 7. panta 4. punktā paredzēto apstiprinājuma dokumentu, lai paustu Savienības piekrišanu atzīt to par saistošu.
   3. pants
   Šis lēmums stājas spēkā tā publicēšanas dienā Eiropas Savienības Oficiālajā Vēstnesī.

      Briselē, 2012. gada 13. martā

            Padomes vārdā –

            priekšsēdētāja

         M. VESTAGER

      (1)  Skatīt šā Oficiālā Vēstneša 1. lpp.

      (2)  OV L 131, 1.6.2000., 43. lpp.

      (3)  OV L 64, 7.3.2002., 20. lpp.
    ---documentbreak---

               13.4.2012

               LV

               Eiropas Savienības Oficiālais Vēstnesis

               L 103/4

         VIENOŠANĀS
   starp Eiropas Savienību un Islandes Republiku, Lihtenšteinas Firstisti, Norvēģijas Karalisti un Šveices Konfederāciju par šo valstu līdzdalību to komiteju darbā, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu
   EIROPAS SAVIENĪBA,
   kā arī
   ĪSLANDES REPUBLIKA,
   turpmāk – “Īslande”,
   LIHTENŠTEINAS FIRSTISTE,
   turpmāk – “Lihtenšteina”,
   NORVĒĢIJAS KARALISTE,
   turpmāk – “Norvēģija”, un
   ŠVEICES KONFEDERĀCIJA,
   turpmāk – “Šveice”,
   kopā turpmāk “asociētās valstis”,
   ŅEMOT VĒRĀ nolīgumu, ko Eiropas Savienības Padome 1999. gada 18. maijā noslēdza ar Īslandes Republiku un Norvēģijas Karalisti par šo valstu asociēšanu Šengenas acquis īstenošanā, piemērošanā un pilnveidošanā (turpmāk – “Asociācijas nolīgums ar Īslandi un Norvēģiju”),
   ŅEMOT VĒRĀ Eiropas Savienības, Eiropas Kopienas un Šveices Konfederācijas 2004. gada 26. oktobrī parakstīto Nolīgumu par Šveices Konfederācijas asociēšanu Šengenas acquis īstenošanā, piemērošanā un pilnveidošanā (turpmāk – “Asociācijas nolīgums ar Šveici”),
   ŅEMOT VĒRĀ Eiropas Savienības, Eiropas Kopienas, Šveices Konfederācijas un Lihtenšteinas Firstistes 2008. gada 28. februārī parakstīto Protokolu par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (turpmāk – “Asociācijas protokols ar Lihtenšteinu”),
   ŅEMOT VĒRĀ nolīgumu vēstuļu apmaiņas veidā, kas 1999. gada 18. maijā noslēgts starp Eiropas Savienības Padomi, Īslandes Republiku un Norvēģijas Karalisti par komitejām, kuras palīdz Eiropas Komisijai īstenot izpildvaru,
   ŅEMOT VĒRĀ nolīgumu vēstuļu apmaiņas veidā, kas 2004. gada 26. oktobrī parakstīts starp Eiropas Savienības Padomi un Šveices Konfederāciju par komitejām, kuras palīdz Eiropas Komisijai īstenot izpildvaru,
   ŅEMOT VĒRĀ deklarāciju, kas pievienota 2008. gada 28. februārī parakstītajam Asociācijas protokolam ar Lihtenšteinu par līdzdalību komitejās, kuras palīdz Eiropas Komisijai īstenot izpildvaru,
   IEVĒROJOT to, ka jaunos Šengenas acquis tiesību aktus vai pasākumus, ko, īstenojot izpildvaru, ir pieņēmusi Eiropas Komisija, turpmāk – “Komisija”, un attiecībā uz ko ir piemērotas šajā Vienošanās paredzētās procedūras, piemēro vienlaicīgi Eiropas Savienībā un tās attiecīgajās dalībvalstīs, kā arī asociētajās valstīs,
   IEVĒROJOT vajadzību nodrošināt jauno Šengenas acquis tiesību aktu vai pasākumu piemērošanu un vienotu īstenošanu, kam nepieciešama asociēto valstu līdzdalība to komiteju darbā, kuras palīdz Komisijai īstenot izpildvaru, ja tiek pieņemti lēmumi par tiesību aktiem vai pasākumiem, kas pilnveido Šengenas acquis,
   TĀ KĀ asociācijas nolīgumos nav skarti sīki izstrādāti noteikumi par asociēto valstu līdzdalību to komiteju darbā, kuras palīdz Komisijai īstenot izpildvaru, ja tiek pieņemti lēmumi par tiesību aktiem vai pasākumiem, kas pilnveido Šengenas acquis,
   TĀ KĀ Īslandes Republikas, Norvēģijas Karalistes un Lihtenšteinas Firstistes līdzdalība komitejā, kas palīdz Komisijai īstenot izpildvaru, kas noteikta Eiropas Parlamenta un Padomes 1995. gada 24. oktobra Direktīvā 95/46/EK par personu aizsardzību attiecībā uz personas datu apstrādi un šādu datu brīvu apriti (1), pašreiz ir paredzēta Līgumā par Eiropas Ekonomikas zonu, bet Šveices Konfederācijas līdzdalība šajā komitejā ir paredzēta vēstuļu apmaiņā, kas pievienota Asociācijas nolīgumam ar Šveici,
   IR VIENOJUŠĀS PAR TURPMĀKO.
   1. pants
   Šī Vienošanās ir piemērojama tiesību aktiem vai pasākumiem, ar kuriem groza vai kuru pamatā ir Šengenas acquis un kurus pieņēmusi Komisija, īstenojot izpildvaru attiecībā uz Šengenas acquis īstenošanu, piemērošanu un pilnveidošanu.
   2. pants
   1.   Asociētās valstis tiek asociētas kā darba novērotājas komitejās, kuras palīdz Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu, turpmāk – “Šengenas komitoloģijas komitejas”, un kuras minētas šīs Vienošanās pielikumā.
   2.   Ja ar jaunu tiesību aktu, ar kuru groza vai kura pamatā ir Šengenas acquis, tiek izveidota jauna komiteja, kas palīdz Komisijai īstenot izpildvaru, asociētās valstis asociē šīs komitejas darbā no brīža, kad tiesību akts, ar kuru komiteju izveido, ir stājies spēkā.
   3.   Komisija regulāri atjaunina Šengenas komitoloģijas komiteju sarakstu un publicē Eiropas Savienības Oficiālajā Vēstnesī.
   3. pants
   1.   Asociēto valstu pārstāvjus asociē Šengenas komitoloģijas komiteju darbā atbilstoši šajā pantā izklāstītajiem noteikumiem.
   2.   Šengenas komitoloģijas komitejās asociētajām valstīm ir iespēja:

               —

               izskaidrot problēmas, ar kurām tās saskaras saistībā ar konkrētu tiesību aktu vai pasākumu par Šengenas acquis īstenošanu, piemērošanu vai pilnveidošanu, vai reaģēt uz tām problēmām, ar kurām saskaras citas delegācijas,

               —

               paust savu viedokli par jebkuru jautājumu attiecībā uz to noteikumu izstrādi un pilnveidošanu, kas tām ir svarīgi, vai šo noteikumu īstenošanu.

         3.   Asociētajām valstīm ir tiesības iesniegt ierosinājumus Šengenas komitoloģijas komitejās. Pēc apspriešanās Komisija var izskatīt šādus ierosinājumus ar mērķi sagatavot priekšlikumu vai uzņemties iniciatīvu.
   4.   Asociētās valstis nepiedalās Šengenas komitoloģijas komiteju balsošanā un pamet sanāksmi komitejas balsošanas laikā.
   5.   Ja tiek sasauktas Šengenas komitoloģijas komiteju sanāksmes, asociētās valstis vienlaikus ar ES dalībvalstīm saņem darba kārtību, pasākumu projektu, par kuriem tām tiek lūgts sniegt atzinumu, un jebkurus citus attiecīgos darba dokumentus.
   6.   Šengenas komitoloģijas komiteju dokumentu publiskuma principi un nosacījumi ir tādi paši, kādi tiek piemēroti Komisijas dokumentiem (2).
   7.   Šīs Vienošanās piemērošanai un nosakot Šengenas komitoloģijas komiteju procesuālos aspektus, jāatsaucas uz šo pantu.
   4. pants
   Izstrādājot projektus priekšlikumiem, ar kuriem groza vai kuru pamatā ir Šengenas acquis, Komisija neoficiāli apkopo asociēto valstu ekspertu padomus tādā pašā veidā, kā tā apkopo Eiropas Savienības dalībvalstu ekspertu, turpmāk – “dalībvalstis”, padomus savu priekšlikumu izstrādei.
   5. pants
   1.   Tādu jaunu tiesību aktu vai pasākumu pieņemšana, kas pilnveido Šengenas acquis, paliek Eiropas Savienības kompetento iestāžu ziņā (3).
   Ievērojot 3. punktu:

               —

               šādi tiesību akti vai pasākumi stājas spēkā vienlaicīgi Eiropas Savienībā un tās attiecīgajās dalībvalstīs, kā arī asociētajās valstīs, ja vien šajos tiesību aktos vai pasākumos nav skaidri noteikts citādi,

               —

               tiesību aktu pieņemšana no katras asociētās valsts puses rada tiesības un pienākumus starp minēto asociēto valsti, no vienas puses, un Eiropas Savienību un tās dalībvalstīm, kurām šie tiesību akti un pasākumi ir saistoši, no otras puses.

         2.   Par to tiesību aktu vai pasākumu pieņemšanu, kas minēti 1. punktā un kuriem piemērotas šajā Vienošanās noteiktās procedūras, paziņo asociētajām valstīm.
   Komisijas Ģenerālsekretariāts, atsaucoties uz šo pantu, paziņo asociētajām valstīm par to tiesību aktu vai pasākumu pieņemšanu, kuri minēti 1. punktā, ja par šo tiesību aktu vai pasākumu pieņemšanu tiek paziņots dalībvalstīm.
   Ja Komisijas Ģenerālsekretariāts dalībvalstīm nepaziņo par 1. punktā minēto tiesību aktu vai pasākumu pieņemšanu, tad par šo tiesību aktu vai pasākumu pieņemšanu asociētajām valstīm, atsaucoties uz šo pantu, paziņo tas Komisijas ģenerāldirektorāts, kas ir atbildīgs par attiecīgo tiesību aktu vai pasākumu pieņemšanu.
   3.   Katra asociētā valsts neatkarīgi izlemj par 1. punktā minēto tiesību aktu vai pasākumu satura pieņemšanu un to ieviešanu savā iekšējā tiesību sistēmā. Šos lēmumus paziņo Komisijai 30 dienu laikā pēc tam, kad Komisija ir paziņojusi par attiecīgajiem tiesību aktiem vai pasākumiem.
   Saistībā ar 1. punktā minēto tiesību aktu un pasākumu pieņemšanu no asociēto valstu puses un sekām par šo tiesību aktu un pasākumu nepieņemšanu ir piemērojami šādi noteikumi:

               —

               Īslande un Norvēģija – 8. pants Asociācijas nolīgumā ar Īslandi un Norvēģiju,

               —

               Šveice – 7. pants Asociācijas nolīgumā ar Šveici,

               —

               Lihtenšteina – 5. pants Asociācijas protokolā ar Lihtenšteinu.

         6. pants
   1.   Attiecībā uz administratīvajām izmaksām, kas saistītas ar šīs Vienošanās īstenošanu, asociētās valstis Eiropas Savienības vispārējā budžetā veic ikgadēju iemaksu saskaņā ar savu valstu iekšzemes kopprodukta procentuālo daļu attiecībā pret visu iesaistīto valstu iekšzemes kopproduktu EUR 500 000 apmērā, ievērojot ikgadēju korekciju atkarībā no inflācijas līmeņa Eiropas Savienībā.
   Summu EUR 500 000 pielāgo, izmantojot vēstuļu apmaiņu, ja tas nepieciešams to Šengenas komitoloģijas komiteju, kurās piedalās asociētās valstis, skaita vai sanāksmju biežuma izmaiņu dēļ.
   2.   Pārstāvjiem, kas piedalās Šengenas komitoloģijas komiteju darbā, ceļošanas izmaksas netiek atlīdzinātas.
   7. pants
   1.   Eiropas Savienības Padomes ģenerālsekretārs ir šīs Vienošanās depozitārijs.
   2.   Eiropas Savienība un asociētās valstis apstiprina šo Vienošanos atbilstīgi savām procedūrām.
   3.   Lai šī Vienošanās stātos spēkā, tā ir jāapstiprina Eiropas Savienībai un vismaz vienai asociētajai valstij.
   4.   Šī Vienošanās stājas spēkā starp Eiropas Savienību un attiecīgo asociēto valsti otrā mēneša pirmajā dienā pēc tam, kad attiecīgais apstiprinājuma vai ratifikācijas dokuments ir nodots depozitārijam.
   5.   Lihtenšteinas gadījumā šī Vienošanās stājas spēkā tikai pēc tam, kad ir stājies spēkā Asociācijas protokols ar Lihtenšteinu.
   8. pants
   1.   Norvēģijas un Īslandes gadījumā šo Vienošanos izbeidz, ja attiecīgais Asociācijas nolīgums ar Īslandi vai Norvēģiju tiek izbeigts.
   2.   Šveices gadījumā šo Vienošanos izbeidz, ja Asociācijas nolīgums ar Šveici tiek izbeigts.
   3.   Lihtenšteinas gadījumā šo Vienošanos izbeidz, ja Asociācijas protokols ar Lihtenšteinu tiek izbeigts.
   4.   Par izbeigšanu paziņo depozitārijam.
   9. pants
   Šī Vienošanās un kopīgā deklarācija ir sagatavota vienā oriģināleksemplārā angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru, īslandiešu un norvēģu valodā; visi teksti ir vienlīdz autentiski.

      Съставено в Брюксел на двадесет и втори септември две хиляди и единадесета година.
      Hecho en Bruselas, el veintidós de septiembre de dos mil once.
      V Bruselu dne dvacátého druhého září dva tisíce jedenáct.
      Udfærdiget i Bruxelles den toogtyvende september to tusind og elleve.
      Geschehen zu Brüssel am zweiundzwanzigsten September zweitausendelf.
      Kahe tuhande üheteistkümnenda aasta septembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Σεπτεμβρίου δύο χιλιάδες έντεκα.
      Done at Brussels on the twenty-second day of September in the year two thousand and eleven.
      Fait à Bruxelles, le vingt-deux septembre deux mille onze.
      Fatto a Bruxelles, addì ventidue settembre duemilaundici.
      Briselē, divi tūkstoši vienpadsmitā gada divdesmit otrajā septembrī.
      Priimta du tūkstančiai vienuoliktų metų rugsėjo dvidešimt antrą dieną Briuselyje.
      Kelt Brüsszelben, a kétezer-tizenegyedik év szeptember huszonkettedik napján.
      Magħmul fi Brussell, fit-tnejn u għoxrin jum ta' Settembru tas-sena elfejn u ħdax.
      Gedaan te Brussel, de tweeëntwintigste september tweeduizend elf.
      Sporządzono w Brukseli dnia dwudziestego drugiego września roku dwa tysiące jedenastego.
      Feito em Bruxelas, em vinte e dois de setembro de dois mil e onze.
      Întocmit la Bruxelles la douăzeci și doi septembrie două mii unsprezece.
      V Bruseli dňa dvadsiateho druhého septembra dvetisícjedenásť.
      V Bruslju, dne dvaindvajsetega septembra leta dva tisoč enajst.
      Tehty Brysselissä kahdentenakymmenentenätoisena päivänä syyskuuta vuonna kaksituhattayksitoista.
      Som skedde i Bryssel den tjugoandra september tjugohundraelva.
      Gjört í Brussel þann tuttugasta og annan september árið tvö þúsund og ellefu.
      Utferdiget i Brussel den tjueandre september to tusen og elleve.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         Fyrir hönd lýðveldisins Íslands

         Für das Fürstentum Liechtenstein

         For Kongeriket Norge

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  OV L 281, 23.11.1995., 31. lpp.

      (2)  Eiropas Parlamenta un Padomes Regula (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).

      (3)  Šīs Vienošanās parakstīšanas laikā minētos aktus vai pasākumus pieņem Komisija saskaņā ar Eiropas Parlamenta un Padomes Regulu (ES) Nr. 182/2011 (2011. gada 16. februāris), ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.), vai arī saskaņā ar 5.a pantu Padomes Lēmumā 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (OV L 184, 17.7.1999., 23. lpp.), kurā jaunākie grozījumi izdarīti ar Padomes Lēmumu 2006/512/EK (2006. gada 17. jūlijs) (OV L 200, 22.7.2006., 11. lpp.).
   PIELIKUMS
   Pašreiz pastāvošo komiteju saraksts, kuras palīdz Eiropas Komisijai īstenot izpildvaru attiecībā uz Šengenas acquis īstenošanu, piemērošanu un pilnveidošanu:

               —

               Komiteja, kas izveidota ar Padomes Regulu (EK) Nr. 1683/95 (1995. gada 29. maijs), ar ko nosaka vienotu vīzu formu (1),

               —

               Komiteja, kas izveidota ar Eiropas Parlamenta un Padomes Regulu (EK) Nr. 1987/2006 (2006. gada 20. decembris) par otrās paaudzes Šengenas Informācijas sistēmas (SIS II) izveidi, darbību un izmantošanu (2) un ar Padomes Lēmumu 2007/533/TI (2007. gada 12. jūnijs) par otrās paaudzes Šengenas Informācijas sistēmas (SIS II) izveidi, darbību un izmantošanu (3); šī komiteja palīdz Eiropas Komisijai arī šādu juridisko instrumentu piemērošanā:

                           —

                           Eiropas Parlamenta un Padomes Regula (EK) Nr. 767/2008 (2008. gada 9. jūlijs) par Vīzu informācijas sistēmu (VIS) un datu apmaiņu starp dalībvalstīm saistībā ar īstermiņa vīzām (VIS regula) (4),

                           —

                           Padomes Regula (EK) Nr. 1104/2008 (2008. gada 24. oktobris) par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (5),

                           —

                           Padomes Lēmums 2008/839/TI (2008. gada 24. oktobris) par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (6),

               —

               Komiteja, kas izveidota ar Padomes Lēmumu 2004/201/TI (2004. gada 19. februāris) par kārtību, kādā groza Sirene rokasgrāmatu (7), un ar Padomes Regulu (EK) Nr. 378/2004 (2004. gada 19. februāris) par kārtību, kādā groza Sirene rokasgrāmatu (8), – lai palīdzētu Eiropas Komisijai veikt grozījumus Sirene rokasgrāmatā,

               —

               Komiteja, kas izveidota ar Padomes Lēmumu 2005/267/EK (2005. gada 16. marts), ar ko izveido drošu tīmeklī izvietotu informācijas un koordinācijas tīklu dalībvalstu migrācijas pārvaldes dienestiem (9),

               —

               Komiteja, kas izveidota ar Eiropas Parlamenta un Padomes Regulu (EK) Nr. 562/2006 (2006. gada 15. marts), ar kuru ievieš Kopienas Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (10), – lai palīdzētu Eiropas Komisijai ārējo robežu jautājumos,

               —

               Komiteja “Solidaritāte un migrācijas plūsmu pārvaldība”, kas izveidota ar Eiropas Parlamenta un Padomes Lēmumu Nr. 574/2007/EK (2007. gada 23. maijs), ar ko laikposmam no 2007. gada līdz 2013. gadam izveido Eiropas Ārējo robežu fondu kā daļu no vispārīgās programmas “Solidaritāte un migrācijas plūsmu pārvaldība” (11),

               —

               Komiteja, kas izveidota ar Eiropas Parlamenta un Padomes Regulu (EK) Nr. 810/2009 (2009. gada 13. jūlijs), ar ko izveido Kopienas Vīzu kodeksu (Vīzu kodekss) (12), – “Vīzu komiteja”.

      (1)  OV L 164, 14.7.1995., 1. lpp.

      (2)  OV L 381, 28.12.2006., 4. lpp.

      (3)  OV L 205, 7.8.2007., 63. lpp.

      (4)  OV L 218, 13.8.2008., 60. lpp.

      (5)  OV L 299, 8.11.2008., 1. lpp.

      (6)  OV L 299, 8.11.2008., 43. lpp.

      (7)  OV L 64, 2.3.2004., 45. lpp.

      (8)  OV L 64, 2.3.2004., 5. lpp.

      (9)  OV L 83, 1.4.2005., 48. lpp.

      (10)  OV L 105, 13.4.2006., 1. lpp.

      (11)  OV L 144, 6.6.2007., 22. lpp.

      (12)  OV L 243, 15.9.2009., 1. lpp.
 ---documentbreak--- NA ---documentbreak---

               13.4.2012

               LV

               Eiropas Savienības Oficiālais Vēstnesis

               L 103/10

         LĪGUMSLĒDZĒJU PUŠU KOPĪGĀ DEKLARĀCIJA PAR ĪPAŠU ASOCIĒŠANU ŠENGENAS ACQUIS ĪSTENOŠANĀ, PIEMĒROŠANĀ UN PILNVEIDOŠANĀ
   Līgumslēdzējas puses kopīgi deklarē, ka Īslandes Republikas, Lihtenšteinas Firstistes, Norvēģijas Karalistes un Šveices Konfederācijas īpašā asociēšana Šengenas acquis īstenošanā, piemērošanā un pilnveidošanā netiek uzskatīta par juridisku vai politisku precedentu jebkurā citā Eiropas Savienības un šo valstu sadarbības jomā.


title: 2008/305/EK: Padomes Lēmums ( 2008. gada 18. februāris ), lai noslēgtu Nolīgumu starp Eiropas Kopienu un Panamas Republiku par dažiem gaisa pārvadājumu pakalpojumu aspektiem

text:
               16.4.2008

               LV

               Eiropas Savienības Oficiālais Vēstnesis

               L 106/6

         PADOMES LĒMUMS
   (2008. gada 18. februāris),
   lai noslēgtu Nolīgumu starp Eiropas Kopienu un Panamas Republiku par dažiem gaisa pārvadājumu pakalpojumu aspektiem
   (2008/305/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 80. panta 2. punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Padome 2003. gada 5. jūnijā pilnvaroja Komisiju uzsākt sarunas ar trešām valstīm, lai ar Kopienas nolīgumu aizstātu atsevišķus noteikumus šobrīd spēkā esošajos divpusējos nolīgumos.

               (2)

               Komisija Kopienas vārdā ir risinājusi sarunas par nolīgumu ar Panamas Republiku par dažiem gaisa pārvadājumu pakalpojumu aspektiem (turpmāk – “Nolīgums”) saskaņā ar mehānismiem un direktīvām, kas minētas pielikumā Padomes lēmumam, ar ko Komisija tiek pilnvarota uzsākt sarunas ar trešām valstīm, lai ar Kopienas nolīgumu aizstātu atsevišķus noteikumus šobrīd spēkā esošajos divpusējos nolīgumos.

               (3)

               Nolīgums ir parakstīts Eiropas Kopienas vārdā 2007. gada 1. oktobrī, ņemot vērā tā iespējamo noslēgšanu vēlāk.

               (4)

               Nolīgums būtu jāapstiprina,

         IR NOLĒMUSI ŠĀDI.
   1. pants
   1.   Ar šo Kopienas vārdā ir apstiprināts Nolīgums starp Eiropas Kopienu un Panamas Republiku par dažiem gaisa satiksmes pakalpojumu aspektiem.
   2.   Nolīguma teksts ir pievienots šim lēmumam (1).
   2. pants
   Padomes priekšsēdētājs ir pilnvarots iecelt personu, kas ir pilnvarota izdarīt nolīguma 9. panta 1. punktā paredzēto paziņojumu.

      Briselē, 2008. gada 18. februārī

            Padomes vārdā —

            priekšsēdētājs

         D. RUPEL

      (1)  Skatīt šā Oficiālā Vēstneša 7. lpp.
    ---documentbreak---

               16.4.2008

               LV

               Eiropas Savienības Oficiālais Vēstnesis

               L 106/7

         NOLĪGUMS
   starp Eiropas Kopienu un Panamas Republiku par dažiem gaisa pārvadājumu pakalpojumu aspektiem
   EIROPAS KOPIENA,
   no vienas puses, un
   PANAMAS REPUBLIKA,
   no otras puses,
   (turpmāk – “Puses”),
   IEVĒROJOT, ka starp vairākām Eiropas Kopienas dalībvalstīm un Panamas Republiku ir noslēgti divpusēji nolīgumi par gaisa pārvadājumu pakalpojumiem, kuros ietvertie noteikumi ir pretrunā Eiropas Kopienas tiesību aktiem,
   IEVĒROJOT, ka Eiropas Kopienai ir ekskluzīva kompetence attiecībā uz vairākiem aspektiem, kas var tikt iekļauti divpusējos gaisa pārvadājumu pakalpojumu nolīgumos starp Eiropas Kopienas dalībvalstīm un trešām valstīm,
   IEVĒROJOT, ka saskaņā ar Eiropas Kopienas tiesību aktiem Kopienas gaisa pārvadātājiem, kas veic uzņēmējdarbību kādā dalībvalstī, ir tiesības uz nediskriminētu piekļuvi lidojuma maršrutiem starp Eiropas Kopienas dalībvalstīm un trešām valstīm,
   ŅEMOT VĒRĀ, ka nolīgumus starp Eiropas Kopienu un dažām trešām valstīm, kas nodrošina šo trešo valstu valstspiederīgajiem iespēju kļūt par tādu gaisa pārvadātāju īpašniekiem, kuri ir licencēti saskaņā ar Eiropas Kopienas tiesību aktiem,
   ATZĪSTOT, ka tie noteikumi divpusējos gaisa pārvadājumu pakalpojumu nolīgumos starp Eiropas Kopienas dalībvalstīm un Panamas Republiku, kuri ir pretrunā Eiropas Kopienas tiesību aktiem, ir jāsaskaņo ar šiem Kopienas tiesību aktiem, tādējādi izveidojot stabilu juridisko pamatu gaisa pārvadājumu pakalpojumiem starp Eiropas Kopienu un Panamas Republiku un saglabājot šo gaisa pārvadājumu pakalpojumu nepārtrauktību,
   IEVĒROJOT, ka Eiropas Kopienas mērķis šajās sarunās nav palielināt kopējo gaisa pārvadājumu pakalpojumu apjomu starp Eiropas Kopienu un Panamas Republiku, ietekmēt līdzsvaru starp Kopienas gaisa pārvadātājiem un Panamas Republikas gaisa pārvadātājiem vai risināt sarunas par grozījumiem esošajos divpusējos gaisa pārvadājumu pakalpojumu nolīgumos attiecībā uz satiksmes tiesībām,
   IR VIENOJUŠĀS PAR TURPMĀKO.
   1. pants
   Vispārīgi noteikumi
   1.   Šajā nolīgumā “dalībvalstis” ir Eiropas Kopienas dalībvalstis. “LACAK dalībvalstis” ir Latīņamerikas Civilās aviācijas komisijas dalībvalstis.
   2.   Šā nolīguma I pielikumā uzskaitītajos nolīgumos esošās atsauces uz tās dalībvalsts valstspiederīgajiem, kas ir attiecīgā nolīguma Puse, uzskata par atsaucēm uz Eiropas Kopienas dalībvalstu valstspiederīgajiem.
   3.   Šā nolīguma I pielikumā uzskaitītajos nolīgumos esošās atsauces uz tās dalībvalsts gaisa pārvadātājiem vai aviosabiedrībām, kas ir attiecīgā nolīguma Puse, uzskata par atsaucēm uz attiecīgās dalībvalsts norādītajiem gaisa pārvadātājiem vai aviosabiedrībām.
   2. pants
   Norādīšana, pilnvarošana un atsaukšana
   1.   Šā panta 2. un 3. punkts aizstāj atbilstīgos noteikumus pantos, kas uzskaitīti, attiecīgi, II pielikuma a) un b) punktā, saistībā ar, attiecīgi, gaisa pārvadātāju norādīšanu, ko veic attiecīgā dalībvalsts, pilnvarām un atļaujām, ko tiem piešķir Panamas Republika, un gaisa pārvadātāju atļauju vai pilnvaru atteikumu, atsaukšanu, apturēšanu vai ierobežošanu. Šā panta 4. un 5. punkts aizstāj atbilstīgos noteikumus, attiecīgi, II pielikuma a) un b) punktā saistībā ar, attiecīgi, gaisa pārvadātāja norādīšanu, ko veic Panamas Republika, pilnvarām un atļaujām, ko tiem piešķir dalībvalsts, un gaisa pārvadātāju atļauju vai pilnvaru atteikumu, atsaukšanu, apturēšanu vai ierobežošanu.
   2.   Saņemot kādas dalībvalsts norādi, Panamas Republika ar mazāko iespējamo procedūras kavēšanos piešķir atbilstīgas pilnvaras un atļaujas, ja:

               i)

               gaisa pārvadātājs saskaņā ar Eiropas Kopienas dibināšanas līgumu veic uzņēmējdarbību norādītājas dalībvalsts teritorijā un tam ir derīga darbības licence saskaņā ar Eiropas Kopienas tiesību aktiem;

               ii)

               dalībvalsts, kas ir atbildīga par aviācijas uzņēmuma sertifikāta izdošanu, faktiski īsteno un nodrošina gaisa pārvadātāja reglamentējošu kontroli un norādē ir skaidri identificēta attiecīgā aeronavigācijas iestāde; un

               iii)

               gaisa pārvadātājs – tieši vai sakarā ar lielākās daļas īpašumtiesībām – pieder un turpina piederēt dalībvalstīm un/vai dalībvalstu valstspiederīgajiem, vai citām valstīm, kas uzskaitītas III pielikumā, un/vai šo citu valstu valstspiederīgajiem, un šīs valstis un/vai šie valstspiederīgie to pastāvīgi faktiski kontrolē.

         3.   Panamas Republika var atteikt, atsaukt, apturēt vai ierobežot dalībvalsts norādīta gaisa pārvadātāja pilnvaras vai atļaujas, ja:

               i)

               gaisa pārvadātājs saskaņā ar Eiropas Kopienas dibināšanas līgumu neveic uzņēmējdarbību norādītājas dalībvalsts teritorijā vai arī tam nav derīgas darbības licences saskaņā ar Eiropas Kopienas tiesību aktiem; vai

               ii)

               dalībvalsts, kas ir atbildīga par aviācijas uzņēmuma sertifikāta izdošanu, faktiski neīsteno vai nenodrošina gaisa pārvadātāja reglamentējošu kontroli vai arī norādē nav skaidri identificēta attiecīgā aeronavigācijas iestāde; vai

               iii)

               gaisa pārvadātājs – tieši vai sakarā ar lielākās daļas īpašumtiesībām – nepieder dalībvalstīm un/vai dalībvalstu valstspiederīgajiem, vai arī citām valstīm, kas uzskaitītas III pielikumā, un/vai šo citu valstu valstspiederīgajiem, vai arī minētie to faktiski nekontrolē; vai

               iv)

               saskaņā ar divpusēju nolīgumu starp Panamas Republiku un kādu citu dalībvalsti gaisa pārvadātājam jau ir piešķirta atļauja un Panamas Republika var pierādīt, ka, saskaņā ar šo nolīgumu izmantojot satiksmes tiesības maršrutā, kas ietver kādu vietu minētajā citā dalībvalstī, tiktu apieti satiksmes tiesību ierobežojumi, kas paredzēti minētajā citā nolīgumā; vai

               v)

               gaisa pārvadātājam ir kādas dalībvalsts izdota gaisakuģa ekspluatanta apliecība un nepastāv divpusējs gaisa pārvadājumu pakalpojumu nolīgums starp Panamas Republiku un minēto dalībvalsti un Panamas Republikas norādītam gaisa pārvadātājam ir liegtas satiksmes tiesības uz minēto dalībvalsti.

         Īstenojot savas tiesības saskaņā ar šo punktu, Panamas Republika Kopienas gaisa pārvadātājus nediskriminē valstspiederības dēļ.
   4.   Saņemot Panamas Republikas norādi, dalībvalsts ar mazāko iespējamo procedūras kavēšanos piešķir atbilstīgas pilnvaras un atļaujas, ja:

               i)

               gaisa pārvadātājs veic uzņēmējdarbību Panamas Republikā; un

               ii)

               Panamas Republikā ir un tiek īstenota gaisa pārvadātāja efektīva reglamentējoša kontrole un Panamas Republika ir atbildīga par gaisakuģa ekspluatanta apliecības izdošanu; un

               iii)

               gaisa pārvadātājs – tieši vai sakarā ar lielākās daļas īpašumtiesībām – pieder LACAK dalībvalstīm un/vai LACAK dalībvalstu valstspiederīgajiem un minētie to faktiski kontrolē.

         5.   Dalībvalsts var atteikt, atsaukt, apturēt vai ierobežot Panamas Republikas norādīta gaisa pārvadātāja pilnvaras var atļaujas, ja:

               i)

               gaisa pārvadātājs neveic uzņēmējdarbību Panamas Republikā; vai

               ii)

               Panamas Republikā nav gaisa pārvadātāja efektīvas reglamentējošas kontroles vai arī tā netiek īstenota, vai arī Panamas Republika nav atbildīga par gaisakuģa ekspluatanta apliecības izdošanu; vai

               iii)

               gaisa pārvadātājs – tieši vai sakarā ar lielākās daļas īpašumtiesībām – nepieder LACAK dalībvalstīm un/vai LACAK dalībvalstu valstspiederīgajiem vai arī minētie to faktiski nekontrolē; vai

               iv)

               saskaņā ar divpusēju nolīgumu starp dalībvalsti un kādu citu LACAK dalībvalsti gaisa pārvadātājam jau ir piešķirta atļauja un dalībvalsts var pierādīt, ka, saskaņā ar šo nolīgumu izmantojot satiksmes tiesības maršrutā, kas ietver kādu vietu minētajā citā LACAK dalībvalstī, tiktu apieti satiksmes tiesību ierobežojumi, paredzēti minētajā citā nolīgumā.

         3. pants
   Drošums
   1.   Šā panta 2. punkts papildina II pielikuma c) punktā uzskaitītos pantus.
   2.   Ja dalībvalsts ir norādījusi gaisa pārvadātāju, kura reglamentējošo kontroli veic un uztur cita dalībvalsts, tad Panamas Republikas tiesības saskaņā ar drošības noteikumiem nolīgumā starp dalībvalsti, kas norādījusi gaisa pārvadātāju, un Panamas Republiku vienlīdz attiecas gan uz šīs citas dalībvalsts veikto drošības standartu pieņemšanu, izpildi un uzturēšanu, gan uz gaisa pārvadātāja darbības atļauju izsniegšanu.
   4. pants
   Nodokļu uzlikšana aviācijas degvielai
   1.   Šā panta 2. un 3. punkts papildina atbilstīgos noteikumus pantos, kas uzskaitīti II pielikuma d) punktā.
   2.   Neskarot citus noteikumus par pretējo, II pielikuma d) punktā uzskaitītie nolīgumi neliedz dalībvalstij nediskriminējoši uzlikt nodokļus, nodevas, maksu vai citus maksājumus par degvielu, ko tās teritorijā piegādā izmantošanai tādu Panamas Republikas norādītu gaisa pārvadātāju gaisakuģos, kuri veic lidojumus maršrutā no kādas vietas šīs dalībvalsts teritorijā uz citu vietu šīs dalībvalsts vai citas dalībvalsts teritorijā.
   3.   Neskarot citus noteikumus par pretējo, II pielikuma d) punktā uzskaitītie nolīgumi neliedz Panamas Republikai nediskriminējoši uzlikt nodokļus, nodevas, maksu vai citus maksājumus par degvielu, ko tās teritorijā piegādā izmantošanai tādu dalībvalsts norādītu gaisa pārvadātāju gaisakuģos, kuri veic lidojumus maršrutā no kādas vietas Panamas Republikas teritorijā uz citu vietu Panamas Republikas teritorijā vai citas LACAK dalībvalsts teritorijā.
   5. pants
   Pārvadājumu tarifi
   1.   Šā panta 2. un 3. punkts papildina II pielikuma e) punktā uzskaitītos pantus.
   2.   Uz tarifiem, ko saskaņā ar kādu no I pielikumā uzskaitītajiem nolīgumiem, kurā ir kāds no II pielikuma e) punktā uzskaitītajiem noteikumiem, Panamas Republikas norādīti gaisa pārvadātāji piemēro par pārvadājumiem, kas pilnībā veikti Eiropas Kopienas teritorijā, attiecas Eiropas Kopienas tiesību akti. Eiropas Kopienas tiesību aktus piemēro nediskriminējot.
   3.   Uz tarifiem, ko saskaņā ar kādu no I pielikumā uzskaitītajiem nolīgumiem, kurā ir kāds no II pielikuma e) punktā uzskaitītajiem noteikumiem, dalībvalstu norādīti gaisa pārvadātāji piemēro par pārvadājumiem starp Panamas Republiku un citu LACAK dalībvalsti, attiecas Panamas tiesību akti par cenu noteikšanu, un tos piemēro nediskriminējot.
   6. pants
   Atbilstība konkurences noteikumiem
   1.   Neskarot citus noteikumus par pretējo, I pielikumā minētie nolīgumi: i) neatbalsta nolīgumus starp uzņēmumiem, uzņēmumu apvienību lēmumus vai saskaņotas darbības, ar kurām nepieļauj, traucē vai ierobežo konkurenci; ii) nepastiprina šādu nolīgumu, lēmumu vai saskaņotu darbību ietekmi; vai iii) nedeleģē privātiem saimnieciskās darbības subjektiem atbildību par tādu pasākumu veikšanu, ar kuriem nepieļauj, traucē vai ierobežo konkurenci.
   2.   Nepiemēro I pielikumā uzskaitīto nolīgumu noteikumus, kuri nav saderīgi ar šā panta 1. punktu.
   7. pants
   Nolīguma pielikumi
   Šā nolīguma pielikumi ir tā sastāvdaļa.
   8. pants
   Pārskatīšana vai grozīšana
   Puses, savstarpēji vienojoties, var jebkurā laikā pārskatīt vai grozīt šo nolīgumu.
   9. pants
   Stāšanās spēkā
   Šis nolīgums stājas spēkā, kad Puses ir viena otrai rakstiski paziņojušas, ka ir pabeigtas to attiecīgās iekšējās procedūras, kas vajadzīgas, lai nolīgums stātos spēkā.
   10. pants
   Nolīguma izbeigšana
   1.   Ja tiek izbeigts kāds no I pielikumā uzskaitītajiem nolīgumiem, vienlaikus izbeidzas visi šā nolīguma noteikumi, kas attiecas uz atbilstīgo I pielikumā uzskaitīto nolīgumu.
   2.   Ja tiek izbeigti visi I pielikumā uzskaitītie nolīgumi, vienlaikus izbeidzas šis nolīgums.

      TO APLIECINOT, pilnvarotie ir parakstījuši šo nolīgumu.
      Panamā divos oriģināleksemplāros divtūkstoš septītā gada pirmajā oktobrī angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, un zviedru valodā. Domstarpību gadījumā noteicošais ir teksts spāņu valodā.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Панама
         Por la República de Panamá
         Za Panamskou republiku
         For Republikken Panama
         Für die Republik Panama
         Panama Vabariigi nimel
         Για τη Δημοκρατία του Παναμά
         For the Republic of Panama
         Pour la République du Panama
         Per la Repubblica di Panama
         Panamas Republikas vārdā
         Panamos Respublikos vardu
         A Panamai Köztársaság részéről
         Għar-Repubblika tal-Panama
         Voor de Republiek Panama
         W imieniu Republiki Panamy
         Pela República do Panamá
         Pentru Republica Panama
         Za Panamskú republiku
         Za Republiko Panamo
         Panaman tasavallan puolesta
         För Republiken Panama

   I PIELIKUMS
   Šā nolīguma 1. pantā minēto nolīgumu saraksts

               a)

               Gaisa pārvadājumu pakalpojumu nolīgumi starp Panamas Republiku un Eiropas Kopienas dalībvalstīm, kuri šā nolīguma parakstīšanas dienā ir noslēgti, parakstīti un/vai tiek piemēroti provizoriski:

                           —

                           Gaisa pārvadājumu nolīgums starp Vācijas Federatīvo Republiku un Panamas Republiku, kas noslēgts Panamā 1999. gada 13. decembrī, turpmāk II pielikuma tekstā – “Panamas un Vācijas nolīgums”,

                           —

                           Nolīgums starp Panamas Republikas valdību un Beļģijas Karalisti par gaisa pārvadājumu pakalpojumiem, kas noslēgts Panamā 1966. gada 12. janvārī, turpmāk II pielikuma tekstā – “Panamas un Beļģijas nolīgums”,

                           —

                           Nolīgums starp Spānijas Karalisti un Panamas Republiku, kas noslēgts Panamā 2001. gada 7. augustā, turpmāk II pielikuma tekstā – “Panamas un Spānijas nolīgums”,

                           —

                           Itālijas Republikas valdības un Panamas Republikas valdības aeronavigācijas iestāžu delegāciju tikšanās protokols, kas parakstīts Romā 1970. gada 11. novembrī, turpmāk II pielikuma tekstā – “Panamas un Itālijas protokols”,

                           —

                           Nolīgums starp Panamas Republiku un Nīderlandes Karalisti par gaisa pārvadājumu pakalpojumiem starp abām valstīm un ārpus to attiecīgās teritorijas, kas parafēts Hāgā 1995. gada 7. jūnijā kā Saprašanās memoranda II pielikums, turpmāk II pielikuma tekstā – “Panamas un Nīderlandes nolīgums”,

                           —

                           Nolīgums starp Lielbritānijas un Ziemeļīrijas Apvienotās Karalistes valdību un Panamas Republikas valdību, kas 1997. gada 26. augustā parafēts kā Saprašanās memoranda B pielikums, turpmāk II pielikuma tekstā – “Panamas un Apvienotās Karalistes nolīgums”;

               b)

               gaisa pārvadājumu pakalpojumu nolīgumi un citi pasākumi, kas parafēti vai parakstīti starp Panamas Republiku un Eiropas Kopienas dalībvalstīm un kas šā nolīguma parakstīšanas dienā vēl nav stājušies spēkā un netiek piemēroti provizoriski.

         II PIELIKUMS
   Šā nolīguma I pielikumā uzskaitīto nolīgumu to pantu saraksts, kas minēti šā nolīguma 2. līdz 5. pantā

               a)

               Norāde:

                           —

                           Panamas un Vācijas nolīguma 3. pants,

                           —

                           Panamas un Spānijas nolīguma 3. pants,

                           —

                           Panamas un Nīderlandes nolīguma 4. pants,

                           —

                           Panamas un Apvienotās Karalistes nolīguma 4. pants;

               b)

               pilnvaru vai atļauju atteikums, atsaukšana, apturēšana vai ierobežošana:

                           —

                           Panamas un Vācijas nolīguma 3. pants,

                           —

                           Panamas un Beļģijas nolīguma 9. pants,

                           —

                           Panamas un Spānijas nolīguma 4. pants,

                           —

                           Panamas un Nīderlandes nolīguma 5. pants,

                           —

                           Panamas un Apvienotās Karalistes nolīguma 5. pants;

               c)

               reglamentējošā kontrole:

                           —

                           Panamas un Vācijas nolīguma 12. pants,

                           —

                           Panamas un Spānijas nolīguma 11. pants;

               d)

               nodokļu uzlikšana aviācijas degvielai:

                           —

                           Panamas un Vācijas nolīguma 6. pants,

                           —

                           Panamas un Beļģijas nolīguma 7. pants,

                           —

                           Panamas un Spānijas nolīguma 5. pants,

                           —

                           Panamas un Nīderlandes nolīguma 10. pants,

                           —

                           Panamas un Apvienotās Karalistes nolīguma 8. pants;

               e)

               pārvadājumu tarifi:

                           —

                           Panamas un Vācijas nolīguma 10. pants,

                           —

                           Panamas un Beļģijas nolīguma 5. pants,

                           —

                           Panamas un Spānijas nolīguma 7. pants,

                           —

                           Panamas un Nīderlandes nolīguma 6. pants,

                           —

                           Panamas un Apvienotās Karalistes nolīguma 7. pants.

         III PIELIKUMS
   Šā nolīguma 2. pantā minēto citu valstu saraksts

               a)

               Islandes Republika (saskaņā ar Līgumu par Eiropas Ekonomikas zonu);

               b)

               Lihtenšteinas Firstiste (saskaņā ar Līgumu par Eiropas Ekonomikas zonu);

               c)

               Norvēģijas Karaliste (saskaņā ar Līgumu par Eiropas Ekonomikas zonu);

               d)

               Šveices Konfederācija (saskaņā ar Eiropas Kopienas un Šveices Konfederācijas nolīgumu par gaisa pārvadājumiem).


               27.9.2016

               LV

               Eiropas Savienības Oficiālais Vēstnesis

               C 353/112

         P8_TA(2015)0194
   Pieprasījums atcelt Theodoros Zagorakis deputāta imunitāti
   Eiropas Parlamenta 2015. gada 19. maija lēmums par pieprasījumu atcelt Theodoros Zagorakis imunitāti (II) (2015/2071(IMM))
   (2016/C 353/19)

      Eiropas Parlaments,

               —

               ņemot vērā pieprasījumu atcelt Theodoros Zagorakis imunitāti, kuru Grieķijas Augstākās tiesas prokurora vietnieks nosūtījis 2015. gada 10. martā saistībā ar tiesvedību lietās Nr. ABMΔ2011/5382, Β2012/564 Saloniku pirmās instances tiesā un par kuru paziņots 2015. gada 25. marta plenārsēdē,

               —

               ņemot vērā to, ka Theodoros Zagorakis atteicās no savām tiesībām tikt uzklausītam saskaņā ar Reglamenta 9. panta 5. punktu,

               —

               ņemot vērā 7. protokola par privilēģijām un imunitāti Eiropas Savienībā 8. un 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,

               —

               ņemot vērā Eiropas Savienības Tiesas 1964. gada 12. maija, 1986. gada 10. jūlija, 2008. gada 15. oktobra un 21. oktobra, 2010. gada 19. marta, 2011. gada 6. septembra un 2013. gada 17. janvāra spriedumu, (1)

               —

               ņemot vērā Grieķijas Republikas Konstitūcijas 62. pantu,

               —

               ņemot vērā Reglamenta 5. panta 2. punktu, 6. panta 1. punktu un 9. pantu,

               —

               ņemot vērā Juridiskās komitejas ziņojumu (A8-0151/2015),

               A.

               tā kā Grieķijas Augstākās tiesas prokurora vietnieks ir pieprasījis atcelt Eiropas Parlamenta deputāta Theodoros Zagorakis imunitāti saistībā ar iespējamu juridisku vēršanos pret pārkāpumu, ko viņš esot izdarījis;

               B.

               tā kā saskaņā ar 7. protokola par privilēģijām un imunitāti Eiropas Savienībā 9. pantu Eiropas Parlamenta locekļiem savā valstī ir imunitāte, ko piešķir attiecīgās valsts parlamenta locekļiem;

               C.

               tā kā Grieķijas Republikas konstitūcijas 62. pantā ir noteikts, ka parlamenta deputātus parlamentārā sasaukuma laikā nedrīkst saukt pie atbildības, aizturēt, ieslodzīt vai kā citādi ierobežot viņu brīvību, ja nav iepriekš saņemta parlamenta atļauja;

               D.

               tā kā Theodoros Zagorakis ir apsūdzēts finanšu noteikumu pārkāpumos, kas ir izdarīti laikposmā no 2007. līdz 2012. gadam, kad viņš bija PAOK futbola kluba priekšsēdētājs;

               E.

               tā kā iespējamie pārkāpumi acīmredzami nav saistīti ar Theodoros Zagorakis Eiropas Parlamenta deputāta amatu, bet gan ar viņa darbību PAOK futbola kluba priekšsēdētāja amatā;

               F.

               tā kā viņš netiek saukts pie atbildības par viedokļiem, kurus viņš ir paudis, vai balsojumiem, kurus ir veicis, pildot Eiropas Parlamenta deputāta pienākumus 7. protokola par privilēģijām un imunitāti Eiropas Savienībā 8. panta izpratnē;

               G.

               tā kā nav pamata aizdomām par to, ka nolūka ierosināt kriminālprocesu pamatā ir vēlme kaitēt deputāta politiskajai darbībai (fumus persecutionis), ņemot vērā, ka kriminālprocesu ierosināja vairākus gadus pirms tam, kad Theodoros Zagorakis sāka pildīt Eiropas Parlamenta deputāta amatu,

               1.

               nolemj atcelt Theodoros Zagorakis imunitāti;

               2.

               uzdod priekšsēdētājam šo lēmumu un atbildīgās komitejas ziņojumu nekavējoties nosūtīt Grieķijas Augstākās tiesas prokuratūrai un Theodoros Zagorakis.

      (1)  Tiesas 1964. gada 12. maija spriedums, Wagner/Fohrmann un Krier, 101/63, ECLI:EU:C:1964:28; Tiesas 1986. gada 10. jūlija spriedums, Wybot/Faure u. c., 149/85, ECLI:EU:C:1986:310; Vispārējās tiesas 2008. gada 15. oktobra spriedums, Mote/Parlaments, T-345/05, ECLI:EU:T:2008:440; Tiesas 2008. gada 21. oktobra spriedumi, Marra/De Gregorio un Clemente, C-200/07 un C-201/07, ECLI:EU:C:2008:579; Tiesas 2010. gada 19. marta spriedums, Gollnisch/Parlaments, T-42/06, ECLI:EU:T:2010:102; Tiesas 2011. gada 6. septembra spriedums, Patriciello, C-163/10, ECLI: EU:C:2011:543; Vispārējās tiesas 2013. gada 17. janvāra spriedumi, Gollnisch/Parlaments, T-346/11 un T-347/11, ECLI:EU:T:2013:23.


title: Padomes Lēmums (2016. gada 15. janvāris), ar ko ieceļ trīs Energoregulatoru sadarbības aģentūras Administratīvās valdes locekļus un trīs locekļu aizstājējus

text:
               20.1.2016

               LV

               Eiropas Savienības Oficiālais Vēstnesis

               C 19/6

         PADOMES LĒMUMS
   (2016. gada 15. janvāris),
   ar ko ieceļ trīs Energoregulatoru sadarbības aģentūras Administratīvās valdes locekļus un trīs locekļu aizstājējus
   (2016/C 19/02)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (EK) Nr. 713/2009 (2009. gada 13. jūlijs), ar ko izveido Energoregulatoru sadarbības aģentūru (1), un jo īpaši tās 12. pantu,
   tā kā:

               (1)

               Regulā (EK) Nr. 713/2009 ir paredzēts, ka Padomei jāieceļ pieci Energoregulatoru sadarbības aģentūras Administratīvās valdes locekļi un viņu aizstājēji.

               (2)

               Saskaņā ar Regulu (EK) Nr. 713/2009 Administratīvās valdes loceklis nevar būt Regulatoru valdes loceklis, un Administratīvās valdes locekļiem savi pienākumi ir jāveic neatkarīgi, objektīvi un sabiedrības interesēs.

               (3)

               Saskaņā ar Regulas (EK) Nr. 713/2009 12. panta 1. punktu Administratīvās valdes locekļu un viņu aizstājēju amata pilnvaru termiņš ir četri gadi, un to var vienreiz atjaunot. Tomēr, lai nodrošinātu Administratīvās valdes darba nepārtrauktību, tika noteikts, ka pirmajam amata pilnvaru termiņam pusei Administratīvās valdes locekļu un viņu aizstājējiem amata pilnvaru termiņš ir seši gadi.

               (4)

               Tāpēc ar 2009. gada 22. decembra lēmumu (2) Padome iecēla trīs Administratīvās valdes locekļus un trīs locekļu aizstājējus uz sešiem gadiem, un divus locekļus un divus aizstājējus – uz četriem gadiem no 2010. gada 28. janvāra. Turklāt ar 2013. gada 15. novembra lēmumu (3) Padome Administratīvajā valdē iecēla divus locekļus un trīs locekļu aizstājējus uz četriem gadiem no 2014. gada 28. janvāra.

               (5)

               Ņemot vērā trīs locekļu un divu aizstājēju sešu gadu pilnvaru termiņa beigšanos un viena locekļa aizstājēja atkāpšanos no sava četru gadu pilnvaru termiņa, viņu vietā būtu jāieceļ trīs locekļi un trīs locekļu aizstājēji,

         IR PIEŅĒMUSI ŠO LĒMUMU.
   1. pants
   Par Energoregulatoru sadarbības aģentūras Administratīvās valdes locekļiem uz četriem gadiem no 2016. gada 28. janvāra tiek ieceltas šādas personas:

               —

                  Edmund HOSKER, Apvienotā Karaliste,

               —

                  Georgios SHAMMAS, Kipra,

               —

                  Piotr Grzegorz WOZNIAK, Polija.

         2. pants
   Par Energoregulatoru sadarbības aģentūras Administratīvās valdes locekļu aizstājējiem uz četriem gadiem no 2016. gada 28. janvāra tiek ieceltas šādas personas:

               —

                  Martin HANSEN, Dānija,

               —

                  Jurijs SPIRIDONOVS, Latvija.

         3. pants
   Par Energoregulatoru sadarbības aģentūras Administratīvās valdes locekļa aizstājēju uz diviem gadiem no 2016. gada 28. janvāra tiek iecelta šāda persona:

               —

                  Carlos AGUIRRE CALZADA, Spānija.

         4. pants
   Šis lēmums stājas spēkā tā pieņemšanas dienā.

      Briselē, 2016. gada 15. janvārī

            Padomes vārdā –

            priekšsēdētājs

         J.R.V.A. DIJSSELBLOEM

      (1)  OV L 211, 14.8.2009., 1. lpp.

      (2)  Padomes Lēmums (2009. gada 22. decembris), ar ko ieceļ Energoregulatoru sadarbības aģentūras Administratīvās valdes piecus locekļus un piecus aizstājējus (OV C 21, 28.1.2010., 1. lpp.).

      (3)  Padomes Lēmums (2013. gada 15. novembris), ar ko ieceļ divus Energoregulatoru sadarbības aģentūras Administratīvās valdes locekļus un trīs viņu aizstājējus (OV C 337, 19.11.2013., 8. lpp.).